Informácia
  o výsledkoch kontrol plnenia úloh vyplývajúcich z rozpracovania                  
     Programového vyhlásenia vlády SR na podmienky rezortu   
                                zdravotníctva za rok 2001

	Odbor kontroly a sťažností Sekcie štátneho dozoru a kontroly MZ SR vykonal v roku 2001 dve kontroly plnenia úloh Programového vyhlásenia vlády SR rozpracovaných na podmienky rezortu zdravotníctva, ktorých aktualizácia bola vykonaná k 31.12. 2000.
V I. polroku 2001 bola kontrola vykonaná na základe poverenia ministra zdravotníctva  SR  č.28 zo dňa 27.6.2001 a v II. polroku 2001 bola kontrola vykonaná na základe poverenia ministra zdravotníctva SR č. 54 zo dňa 21.11.2001.
Vykonanými kontrolami nebolo zistené porušenie všeobecne záväzných právnych predpisov ani interných pokynov, v dôsledku čoho boli v dňoch 20.7.2001 a 10.12.2001 vypracované záznamy o kontrole.
	Vykonané kontroly boli zaradené do Zameraní kontrolnej činnosti MZ SR na I. a II. polrok 2001 schválených gremiálnou poradou ministra zdravotníctva SR, čím bolo zabezpečené  plnenie  úlohy B.2  uznesenia  vlády SR č. 565 zo dňa 30.6.1999.
Formou náhodného výberu bolo preverené plnenie nasledovných úloh: 

Úloha č. 4.
Dobudovať a dovybavovať existujúce centrá pre liečbu drogových závislostí v SR.
Zodpovedná: SZS+SFI				  		Termín: 31.12.2000		
Plnenie: 
V súčasnosti je v sieti zdravotníckych zariadení 7 štátnych centier pre liečbu drogových závislostí (CPLDZ Bratislava, Banská Bystrica, Nové Zámky, Žilina, Humenné, Košice a od 1.7.2000 bolo zriadené centrum v Odbornom liečebnom  ústave psychiatrickom Predná Hora). Z uvedených centier je potrebné dobudovať lôžkovú časť CPLDZ v Žiline a rekonštruovať objekty pre CPLDZ v Banskej Bystrici a Nových Zámkoch.
MZ SR systematicky pripravuje materiály na zabezpečenie finančných prostriedkov pre dobudovanie existujúcich centier, ktoré sú predovšetkým prostredníctvom Protidrogového fondu. 
Úloha bola  splnená.

Úloha č. 5
Postupne zaviesť vo všetkých špecializovaných zariadeniach pre liečbu drogových závislostí (CPLDZ) programy prevencie krvou prenosných ochorení u užívateľov drog.
Zodpovedná: SZS			    				Termín: 31.12.2000

Plnenie:
Od apríla 1996 bol v CPLDZ Bratislava zavedený preventívny program proti infekcii HIV/AIDS - výmena sterilných ihiel a striekačiek u vnútrožilových užívateľov psychoaktívnych látok, od januára 2000 v CPLDZ Banská Bystrica a v druhej polovici roku 2000 bol zavedený v CPLDZ  Žilina , CPLDZ Nové Zámky, CPLDZ Košice.
Úloha bola splnená.

Úloha č. 14. 
Pripraviť návrh projektu združených praxí lekárov primárnej i odbornej ambulantnej      starostlivosti.
Zodpovedná: SZS							Termin:31.12.2000

Plnenie:
Návrh projektu združených praxí lekárov primárnej a odbornej  ambulantnej      starostlivosti  bol Ministerstvom zdravotníctva SR vypracovaný. Uvedený materiál bol odsúhlasený na gremiálnej porade ministra zdravotníctva dňa   5.2.2001 uznesením č. 37/GP.
Úloha bola splnená.

Úloha č. 21.
Vypracovať pravidlá akreditácie a certifikácie pre jednotlivé typy ústavnej zdravotnej starostlivosti.
Zodpovedná: SZS							Termín: 31.12.2000

Plnenie:
Ministerstvo zdravotníctva SR pripravilo materiál, ktorý obsahoval návrh pravidiel a princípov akreditácie zdravotníckych zariadení a pravidlá akreditácie a certifikácie pre ambulantnú a ústavnú staroslivosť. Uvedený materiál bol prerokovaný na  operatívnej porade ministra zdravotníctva  dňa 16.3.2000  - uznesenie  č. 137/OP. 
Úloha bola splnená.

Úloha č. 49. 
Vyhodnotenie plnenia Harmonogramu realizačných projektov Národného programu podpory zdravia na roky 1998-2000.
Zodpovedný: Hlavný hygienik SR					Termín: 31.12.2000

Plnenie:
Správa o vyhodnotení plnenia projektov Národného programu podpory zdravia  bola spracovaná v ŠZÚ a predložená na rokovanie GP ministra zdravotníctva Hlavným  hygienikom SR. Správa bola schválená na gremiálnej porade ministra zdravotníctva SR dňa 23.4.2001 uznesením č. 179. Medzirezortné pripomienkové konanie bolo ukončené podľa uvedeného uznesenia gremiálnej porady v stanovenom termíne  do 15.5.2001.
Úloha bola splnená.

Úloha  č. 81 
Uplatňovať na MV SR a na MF SR požiadavku na pridelenie zvýšenej finančnej čiastky z časti prijatého poistenia zo zákonného poistenia zodpovednosti za škody spôsobené prevádzkou motorových vozidiel v zmysle zákona č. 356/97 Z.z. na obnovu vozidiel RZP a sanitných vozidiel.
Zodpovedná: SFI			    Termín: každoročne pri zostavovaní rozpočtu				  		      na bežný rok                       				

Plnenie:
Ministerstvo zdravotníctva SR listom č. SFi-148/01/OFI/Kb zo dňa 11.1.2001 požiadalo MV SR o pridelenie prostriedkov získaných zo zákonného poistenia zodpovednosti za škodu spôsobenú prevádzkou motorových vozidiel.
     Ministerstvo vnútra SR listom č. KM-452/2001 zo dňa 7.2.2001  oznámilo MZ SR pridelenie finančných prostriedkov vo výške 46 220 tis. Sk. Uvedené finančné prostriedky budú použité na nákup 22 ks sanitných vozidiel RZP, vybavenie dispečingov a sanitných vozidiel RZP v rámci budovania Integrovaného záchranného systému a vybavenie Záchranno-výcvikového centra, slúžiaceho potrebám Integrovaného záchranného systému.
Úloha bola splnená.

Úloha č. 45
Aktualizácia evidencie rádioaktívnych odpadov z pracovísk so zdrojmi ionizujúceho žiarenia a rádioaktívnych odpadov vznikajúcich pri prevádzke jadrových zariadení a pri ich uvádzaní do kľudu.
Zodpovedný: Hlavný hygienik SR                    Termín: 31.12.1999  (I. vyhodnotenie) 
					 		     31.12.2000 (II. vyhodnotenie)							     31.12.2001 (III. vyhodnotenie)
Plnenie:
Pri plnení úlohy sa pokračuje podľa  stanoveného harmonogramu  jadrových elektrární.
V roku 1999 bola ukončená inventarizácia množstiev a  aktivít rádioaktívnych odpadov skladovaných na  jadrovej elektrárni A-1 v objektoch č. 28,30, 32, 41 a 44.   
V roku 2000 sa pokračovalo v analýze  stavu pevných a kvapalných  rádioaktívnych odpadov  na jadrovej elektrárni V-1. Do konca  apríla boli vykonané previerky skladovacích priestorov hlavného výrobného bloku. Zvýšenú pozornosť štátny zdravotný dozor zameral na uskladňovanie  pevného rádioaktívneho odpadu (neroztriedený mäkký lisovaný  do obalov a  mäkký lisovaný do 200 litrových sudov). Na jadrovej elektrárni A-1 bol ukončený odvoz vyhoreného paliva do Ruskej Federácie.
V roku 2001 sa uskutočnila aktualizácia stavu pevných rádioaktívnych odpadov na jadrovej elektrárni A-1, a to kontaminovaných zemín uložených v objekte č. 38  po jeho zavezení a zatrávnení.
Úloha sa plní.
  
Úloha č. 46
Monitorovanie rádioaktivity v životnom prostredí a hodnotenie jej možného vplyvu na obyvateľstvo.
Zodpovedný: Hlavný hygienik SR                      Termín: 31.12.1999 (I. vyhodnotenie) 
							       31.12.2000(II. vyhodnotenie)							       31.12.2001(III vyhodnotenie)

Plnenie:
	Monitorovanie životného prostredia v okolí jadrovo-energetických zariadení, a to Jadrové elektrárne Jaslovské Bohunice, Jadrové elektrárne Mochovce a regionálne úložisko rádioaktívnych odpadov v Mochovciach prebieha podľa stanoveného monitorovacieho plánu. Rádioaktívna kontaminácia prostredia v ich okolí sa  v roku 2001 oproti predchádzajúcemu roku nezmenila.
 Podľa výsledkov rádiologických zistení v kontrolovanom období nebol zaznamenaný  nadlimitný únik rádioaktivity do životného prostredia. Taktiež v rámci  monitorovacích plánov, terénnych a laboratórnych meraní a rádiologických analýz  nebolo zaznamenané  zvýšenie hladín rádioaktívnej kontaminácie okolia jadrových elektrární oproti referenčným miestam. Jedinou zložkou  v okolí Jadrových elektrární Jaslovské Bohunice, kde je merateľné zvýšenie radiačných parametrov oproti  referenčným miestam je ekosystém Dudváh.
Za hodnotené obdobie  ŠZÚ SR v okolí jadrových elektrární odobral, zmeral a vyhodnotil cca 500 vzoriek (potraviny, krmoviny, vody sedimenty, aeirosoly a pod.) a ich výsledky archivuje.
Úloha sa plní.

Úloha č. 52
Aktualizovať regionálne programy „Výchova obyvateľstva  k aktívnej podpore zdravia“ s hlavným zameraním na priority a projekty aktualizovaného NPPZ a APPZ (zvýšenie pohybovej aktivity, nefarmakologické ovplyvnenie vysokého krvného tlaku, boj proti fajčeniu, drogám, infekčným ochoreniam prenášaným stykom vrátane HIV/AIDS, výchova k partnerstvu a rodičovstvu).
Zodpovedný: Hlavný hygienik SR                        Termín: k 31.12.1999 a priebežne
							         k 31.12. kalendárneho roka

Plnenie:
Regionálne programy  boli a sú priebežne aktualizované prostredníctvom regionálne príslušných štátnych zdravotných ústavov (ŠZÚ v SR) pod koordináciou hlavného odborníka  pre výchovu k zdraviu v SR   a krajských odborníkov pre výchovu k zdraviu.
 Podľa priorít, ktoré vyplývajú z aktualizácie  Národného programu podpory zdravia - Zdravie pre všetkých v 21. storočí  boli v novembri 2001  rozpracované „Regionálne stratégie  a nové modely na podporu zdravia“. Regionálne stratégie boli prezentované na krajských konferenciách, ktoré sa uskutočnili:
-	v Bratislave dňa 4.11.2001 za Bratislavský kraj
-	v Prešove dňa 20.11.2001 za Prešovský a Košický kraj
-    v Trenčíne dňa 22.11.2001 za Trenčiansky a Žilinský kraj a
-    v Nitre dňa 27.11.2001 za Nitriansky a Banskobystrický kraj.
Aktualizácia programov na ďalšie obdobie sa vykonáva  na základe výsledkov činností poradní v jednotlivých regiónoch. Prínosom jednotlivých programov je meranie efektívnosti činností poradní podľa zmien parametrov zdravotného stavu klientov u ktorých sú zisťované jednotlivé rizikové faktory ako biologické, tak aj vyplývajúce zo spôsobu života. Intervencia sa realizuje aktivitami smerujúcimi k znižovaniu rizikových hodnôt, alebo úplným vylúčením rizikových faktorov. 
	Za účelom zdravotno-výchovného pôsobenia sa v júni 2001 uskutočnila v Bratislave  vedecká konferencia „Dni zdravotnej výchovy Ivana Stodolu“. Minister zdravotníctva SR  pri tejto príležitosti udelil Stodolovú medailu za prínos  k rozvoju zdravotnej výchovy 19 nominovaným pracovníkom. 
Úloha sa priebežne plní.
Úloha č. 53
Rozvíjať poradensko-konzultačnú činnosť na úseku ochrany a podpory zdravia - zmena postoja k vlastnému zdraviu, zdravotno-výchovné aktivity programov ozdravenia výživy, problémov životného štýlu a spôsobu práce.
Zodpovedný: Hlavný hygienik SR                        Termín: k 31.12.1999 a priebežne
							         k 31.12. kalendárneho roka

Plnenie:
	Poradensko-konzultačnú činnosť  rozvíjajú Poradenské centrá zdravotnej výchovy a podpory zdravia (PCZV PZ), ktoré sú zriadené pri jednotlivých ŠZÚ SR.  V súčasnom období túto činnosť vykonáva 37 poradenských centier, ktoré sú zamerané na špecifickú problematiku jednotlivých regiónov.
	Ku skvalitneniu poradensko-konzultačnej činnosti prispelo vydanie odbornej príručky pre Poradenské centrá zdravotnej výchovy a Poradne zdravia „Metodická príručka pre prácu v poradniach zdravia“, ktorú vydalo Ministerstvo zdravotníctva SR v roku 2000.  Príručka vyšla v náklade 5000 výtlačkov. Distribuovaná bola okrem pracovníkov  PCZV PZ aj jednotlivým lekárom prvého kontaktu za účelom zabezpečenia efektívnej súčinnosti obidvoch zložiek zdravotníctva.
Úloha sa priebežne plní.

Úloha č. 54
Iniciovať a organizovať zdravotno-výchovné akcie pre obyvateľstvo s osobitným zameraním na témy a problematiku odporúčanú SZO.
Zodpovedný: Hlavný hygienik SR                        Termín: k 31.12.1999 a priebežne
						         k 31.12. kalendárneho roka

Plnenie:
	Zdravotno-výchovné akcie pre obyvateľstvo organizuje a zabezpečujú ŠZÚ v SR  jednak samostatne a jednak v rámci jednotlivých projektov Národného programu podpory zdravia, a to CINDI, Školy podporujúce zdravie, Zdravé mestá a MONICA.
V roku 2001 realizovali  zdravotno-výchovné akcie, ktorých  aktivity sa sústredili na:
•	Svetový deň vody (22. marec)
•	Svetový deň tuberkulózy (24. marec)
•	Svetový deň zdravia - zameraný na problematiku duševného zdravia a odstránenie diskriminácie duševne chorých.
	Realizátori projektu Školy podporujúce zdravie zorganizovali na túto tému v marci 2001 súťaž výtvarných a slohových prác detí základných a stredných škôl. Víťazné práce boli zaslané  do európskeho kola tejto súťaže. Autori týchto prác boli odmenení  a ocenení na slávnostnom koncerte, ktorý sa konal v Slovenskom rozhlase dňa 6. apríla 2001.
	Témy, ako  „Podpora duševného zdravia vrátane boja proti xenofóbii a rasizmu, Aktuálne úlohy zdravotnej výchovy v súčasnosti“, ktorým boli venované aj Stodolové dni zdravotnej výchovy  (jún 2001)  boli  v auguste 2001 formou Zborníka príspevkov vydané ŠZÚ SR Bratislava.   
Úloha sa priebežne plní.

Bratislava dňa 10.12.2001